

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 024-04/24-01/4**

**URBROJ: 2198-31-02-24-2**

**U Gračacu, 7. listopada 2024. g.**

**ZAPISNIK**

24. sjednice Općinskog vijeća Općine Gračac održane 7. listopada 2024. g. s početkom u 17,08 sati u općinskoj vijećnici. Na samom početku sjednice, obzirom na tragediju koja je pogodila susjednu Bosnu i Hercegovinu, predsjednica poziva na minutu šutnje u znak sućuti za sve poginule uslijed poplava i odrona, čemu se svi nazočni odazivaju.

NAZOČNI: Luka Radusin, Rajko Obradović, Tadija Šišić, Viktor Kupčak, Dajana Šušnja Jasenko, Ankica Rosandić, Slavica Miličić.

NENAZOČNI: Jovica Ilić, Rade Dubajić, Boban Brkić, Milorad Stanisavljević, Ružica Tulumović, Zlatko Burić (nazočan naknadno, tijekom aktualnog sata).

Početku sjednice nazočno je 7 od 13 vijećnika, stoga postoji kvorum za pravovaljano održavanje sjednice.

OSTALI NAZOČNI: općinski načelnik Robert Juko; zamjenik općinskog načelnika iz reda pripadnika srpske nacionalne manjine Nebojša Rađenović; pročelnica Jedinstvenog upravnog odjela Općine Gračac Bojana Fumić; službenice Anka Šulentić i Manuela Filipović; direktor trgovačkog društva Gračac čistoća- Marko Gale.

Predsjednica otvara aktualni sat u 17,12:

Luka Radusin: dosta ljudi kaže da su dobili porez na kuće za odmor bez provjere da li imaju struje, vode, otkud je to išlo? Načelnik- mi smo samo donijeli cijenu, postoji pravo žalbe. Bojana Fumić: to što neki nemaju priključak ne znači samim time da nisu kuće za odmor, neki uz njih imaju bazene i dobro zarađuju. Informacije se razmjenjuju iz službenih evidencija, tako i Porezna uprava dostavlja iz evidencija kupoprodaje Općini podatke za komunalnu naknadu, jer neki se obveznici ne bi nikada sami javili. Porezna uprava provodi postupak, svi imaju pravo žalbe i dokazivanja. Ne treba se miješati u rad tijela koja provode postupak. Predsjednica- neka se žale, a Porezna uprava će donijeti odluku.

Luka Radusin- nakon poplave prošle godine pričali smo o balama sijena, da ih sklone. Načelnik- prošle godine sam poslao komunalnog redara, ove godine nisam imao dojavu na vrijeme. Luka Radusin- zna se i čije su bale. Anka Šulentić- nije to za komunalnog redara, ako Luka zna tko treba reći. Ali znam da se događa da netko da drugome da pokosi sijeno i to ostane, tako je možda i tamo, ne događa se to prvi put. Načelnik- netko ima ime i prezime. Slavica Miličić- kad nemamo odbore, jedino u Srbu, o tome bi oni trebali brinuti. Načelnik- imamo u Srbu pa nikad nisu javili. Slavica Miličić- kad traže nešto onda moraju dobiti, ali moraju imati i svoje obaveze. Načelnik- građani više dojavljuju nego mjesni odbor, ni vi niste došli ovdje sjediti za naknadu već trebate prijaviti. Slavica Miličić: treba prijaviti imenom i prezimenom. Zlatko Burić dolazi u 17,20 sati, tako da je nazočno 8 od 13 vijećnika.

Načelnik- više mi paroh Predrag pomogne na terenu nego Mjesni odbor.

Predsjednica ističe problem da je izbetonirano novo školsko igralište, a već su autima ostavili tragove. Smeće se ostavlja i oko škole i općine.

Aktualni sat završen je u 17, 25.

Predlaže dnevni red kao u pozivu:

**DNEVNI RED:**

1. Prijedlog Izvještaja o izvršenju Proračuna Općine Gračac za period od 01. 01. 2024.– 30. 06. 2024. godine
2. Prijedlog Odluke o usvajanju Izvješća o radu
3. Prijedlog Odluke o osnivanju i imenovanju Povjerenstva za uvođenje u posjed

Prijedloga za izmjene i dopune nema, vijećnici glasuju te s 8 ZA, nitko PROTIV, nitko UZDRŽAN (od ukupno 8 nazočnih vijećnika), jednoglasno usvajaju dnevni red koji glasi:

**DNEVNI RED:**

1. Prijedlog Izvještaja o izvršenju Proračuna Općine Gračac za period od 01. 01. 2024.– 30. 06. 2024. godine
2. Prijedlog Odluke o usvajanju Izvješća o radu
3. Prijedlog Odluke o osnivanju i imenovanju Povjerenstva za uvođenje u posjed

Na upit predsjednice o tome ima li primjedbi na zapisnik s prethodne, 23. sjednice, nitko od vijećnika nije iznio primjedbu, stoga se isti smatra jednoglasno usvojenim. Bojana Fumić: službeni glasnik objavljuje se na stranici Općine, dostavlja se uvezan našoj knjižnici i ostalima kojima je propisano. Sami ga izrađujemo i uvezujemo, ukoliko je nekome potreban i u tiskanom obliku neka se javi, napravit će se, a dostupan je i u Općini, da se ne troši materijal ukoliko nije potrebno.

**Ad/1** Prijedlog Izvještaja o izvršenju Proračuna Općine Gračac za period od 01. 01. 2024.– 30. 06. 2024. godine. Ispred načelnika kao predlagatelja objašnjava službenica Manuela Filipović: dostavljen je ispravak greške u odnosu na dostavljeni prijedlog (čl. 2. st. 1. tekstualni dio). Iznosi su tu, postoji obrazloženje. Otvara se rasprava. Predsjednica: zašto imamo neke velike postotke izvršenja, npr. pristojbe i naknade? Manuela Filipović: odnosi se na npr. priključke HEP-u i neke naknade, veće su u odnosu na prošlogodišnje.

Zamjenik načelnika Nebojša Rađenović u 17,30 h javlja da mora otići sa sjednice.

Kako više nije bilo prijava za raspravu, pristupa se glasovanju. Vijećnici glasuju te sa 6 ZA, nitko PROTIV, 2 uzdržana (od ukupno 8 nazočnih vijećnika), većinom glasova usvajaju prijedlog te donose

**Izvještaj o izvršenju**

**Proračuna Općine Gračac za period od 01. 01. 2024.– 30. 06. 2024. godine**

 koji se prilaže i sastavni je dio ovog zapisnika.

Načelnik- mogu li pitati koji je razlog? Rajko Obradović- nešto nije izvršeno. Načelnik- zato je bila rasprava, da imate priliku iznijeti argumente.

**Ad/2** Prijedlog Odluke o usvajanju Izvješća o radu

Načelnik: dostavljeno je pisano izvješće, još je bilo puno stvari, tu sam da odgovaram. Rasprava: Slavica Miličić: kad će inkubator, znam da su arhitekti skupi? Da se nešto iznjedri više. Načelnik: evo za DVD Srb isto teško ide, a za poslovnu zonu UPU se mora po novom sustavu, po novom ga nitko još nije napravio, sad je još teže i sporije. Anka Šulentić- UPU za poslovnu zonu mora biti, novim zakonom su sada propisani e-planovi i vrlo malo planera hoće to uopće uzeti jer aplikacija još uvijek nije uspješna. Išli smo kod jednih i pokušavali su, ali još ne znaju kako će. Jedna općina je donijela 26 odluka o izmjenama pa će ići po starom. Ako i sutra krene UPU procedura je duga jer se sve strateške procjene i ocjene utjecaja moraju raditi, što dugo traje. Uputimo na županiju zahtjev, oni na ministarstvo, a onda po 7 mjeseci čekamo očitovanje, kao manje papirologije, ali zapravo je duže. Načelnik- prije smo mogli jednostavnije raditi i ceste, samo troškovnik, sada se mora sve, moraju se raditi elaborati. Anka Šulentić- aplikaciju su radili ljudi koji nisu planeri. Na edukaciji na kojoj smo Svjetlana i ja bile rečeno je da nije sve razjašnjeno niti dorađeno. Slavica Miličić- a tu gdje je sirana? Načelnik- tu su vraćeni novci, bivši načelnik. Slavica Miličić- likvidacija je bila, to je državno. Načelnik: i u Srbu Marko vidi da imaju zgrade na općinskom zemljištu, a nisu naše. Anka Šulentić- šteta bi bilo da nema tko siranu koristiti. Slavica Miličić- većinom su sad prešli na mliječne krave. Načelnik- što je rekao državni tajnik kad smo bili na sastanku, gdje je meso od sve te stoke? Rajko Obradović- sredstva za poplavu od prošle godine koja je država dala, jesu li utrošena, što je s njima? Načelnik- dio je utrošen, rok je do kraja godine; nabava za ceste je u tijeku, potrajalo je jer uzeli smo da napravimo troškovnike za što više toga, morat ćemo tražiti produženje roka.

Kako više nije bilo prijava za raspravu, pristupa se glasovanju. Vijećnici glasuju te sa 6 ZA, nitko PROTIV, 2 uzdržana (od ukupno 8 nazočnih vijećnika), većinom glasova usvajaju prijedlog te donose

**Odluka o usvajanju Izvješća o radu**

 koji se prilaže i sastavni je dio ovog zapisnika.

**Ad/3** Prijedlog Odluke o osnivanju i imenovanju Povjerenstva za uvođenje u posjed

Anka Šulentić: u fazi je raspisivanje natječaja, no za određivanje kulture tamo gdje se razlikuje ono u naravi do onog upisanog potrebno je ovog Povjerenstvo koje se mora sastojati od stručnih ljudi. Načelnik iznosi prigovor zbog građanina za kojega smatra da ometa rad snimanjem telefonom, poziva ga prestane ili izađe.

Anka Šulentić: Povjerenstvo se sastoji od stručnih osoba pravne, geodetske i agronomske struke. Za pravnika nismo uspjeli nikoga predložiti, za agronoma je predložena gđa. Zrinka koja radi u KIC-u Lovinac; za geodeta je predložen g. Čanić. Ako imate prijedlog za stručne osobe, treba ih prvo kontaktirati. Bilo bi dobro poslije staviti iste i u Povjerenstvo za zakup (uz ostale predstavnike vijeća, ministarstva, županije). Tadija Šišić- ima tu pravnika, predviđena je i naknada. U odnosu na problem pravnika, Rajko Obradović navodi da on ne može jer će se i on javljati. Bojana Fumić: možda možete sada, da se ovo riješi pa kasnije da se stavi netko drugi. Slavica Miličić- bolje da je netko iz druge sredine, da nema pogodovanja. Možda ima neki popis pravnika po županijama. Tadija Šišić- zašto nismo i prije tako, zašto prije niste nekoga sa strane htjeli? Anka Šulentić ističe problem da je sad opet dio dokumentacije zastario, a podsjeća i na prozivanja i neugodnosti koje su djelatnici doživjeli. Bojana Fumić: imamo mi stručnih osoba, do prije dvije godine možda bi se i dali nagovoriti uz uvjet jednoglasne podrške svih vijećnika, no nakon pritisaka i insinuacija koje ste dozvolili, nitko to ne želi, ne dolazi u obzir. Načelnik- prijedlog se povlači.

Kako više nije bilo tema za raspravu, sjednica je završena u 17,57.

**ZAPISNIČAR: PREDSJEDNICA:**

**Bojana Fumić, univ. mag. iur. Ankica Rosandić, uč. raz. nast.**